2021. gada 8. janvārī

**Nāciju kausā visi latvieši kāpj uz goda pjedestāla**

Piektdien, 8. janvārī Siguldas Bobsleja un kamaniņu trasē tika aizvadīts Nāciju kauss jeb kvalifikācijas sacensības 52. FIL Eiropas čempionātam un Eberspacher Pasaules kausa sestajam posmam. Šodienas sacensībās latvieši izmantoja mājas trases priekšrocību un izcīnija divas zelta un divas sudraba medaļas.

Nāciju kausā startēja 13 divvietīgās ekipāžas, tajā skaistā arī latviešu duets – Mārtiņš Bots/Roberts Plūme. 28 vīru konkurencē sacensībās piedalījās arī Latvijas Nacionālas izlases sportists Gints Bērziņš. Savukārt dāmu konkurencē starp 25 kamaniņu braucējām startēja arī Elīna Ieva Vītola un Ulla Zirne.

Divvietīgo ekipāžu konkurencē uzvar mājinieki – Mārtiņš Bots/Roberts Plūme, uzrādot gan labāko starta laiku – 1.522, gan finiša laiku – 41.884 sekundes. Otrie – vācieši Goike/Gamms *(Geueke/Gamm)*, kas mājiniekiem piekāpās par 0.105 sekundēm, bet trešajā pozīcijā ierondojās Krievijas valstsvienības sportisti – Kaškins/Koršunovs *(Kashkin/Korshunov)*[+0.188].

*“Sajūtas par uzvaru ir patīkamas! Barucienā bija nelielas kļūdas trases vidus daļā. Rīt tās jāizlabo, tad jau viss būs vēl labāk. Starts izdevās labs, par to prieks. Rīt Eiropas čempionātā un Pasaules kausā jānobrauc vēl labāk!*”, tā Mārtiņš Bots.

Vīru konkurencē Gints Bērziņš izcīna sudrabu, līderim piekāpjoties 0.362 sekundes. Pirmais – krievs Pāvels Repilovs *(Pavel Repilov),* finišējot 48.144 sekundēs, bet trešais – slovāks Jozefs Ninis *(Josef Ninis)* [+0.371].

Gints Bērziņš: *“Ar šodienas rezultātu īsti līdz galam neesmu apmierināts, jo šis nebija labākais brauciens šajā nedēļā. Bija neliels stress, jo kā nekā - mājas trase, protams, vēlējos parādīt labāko sniegumu, veikt labāko braucienu un izraut labāko startu, bet šodien tas neizdevās. Taupos rītdienai, atstāšu rītdienas sacensībām labākos braucienus.”*

Sieviešu konkurencē ātrākā šodienas sacensībās - Ulla Zirne, finišējot 42.295 sekundēs, uzreiz aiz viņas, otrajā vietā – Elīna Ieva Vītola, kas līderei piekāpās par 0.051 sekundēm. Savukārt trešā – amerikāniete Ešlija Farharsone *(Ashley Farquharson)* [+0.200].

*“Pats brauciens bija labs, bet startā ļoti kļūdījos – teju izglābos no borta, bet pārējo trasi izbraucu labi. Svētdien jāizrauj labs starts un jānobrauc labi braucieni, tā, lai ir laba sajūta. Vienkārši jāļaujas sajūtām un jābrauc, kā jau mājas trasē”*, tā par šodienu Zirne.

Sestdien, 9. janvārī 52. FIL Eiropas čempionāts un Eberspacher Pasaules kausa sestais posms iesāksies ar vīru sacensībām, kurās no latviešiem startēs Riks Kristens Rozītis, Artūrs Dārznieks un Gints Bērziņš. Savukārt sacensību dienu noslēgs divvietīgo ekipāžu starti, kuros par godalgām cīnīsies arī trīs Latvijas dueti: Andris Šics/Juris Šics, Oskars Gudramovičs/Pēteris Kalniņš, kā arī šodienas uzvarētāji – Mārtiņš Bots/Roberts Plūme.

Vīru un divvietīgo ekipāžu startiem seko līdzi tiešraidē Helio un Shortcut kanālā Best4Sport TV.

Sestdiena, 9. janvāris  
  
11.30 1. brauciens - Vīri  
13.05 2. brauciens - Vīri  
15.10 1.brauciens - Divvietīgās ekipāžas  
16.30 2.brauciens - Divvietīgās ekipāžas

 Svētdiena, 10. janvāris  
  
10.35 1. brauciens - Sievietes  
11.55 2. brauciens - Sievietes  
13.50 Komandu stafete

Informāciju sagatavoja:

LKSF sabiedrisko attiecību speciāliste

Ieva Ose

Tel. 28266456